Brand by RDM krap ou wonde weer oop | Maroela Media
Rheinmetall Denel Munition (RDM) sê die veiligheid van sy werkers en die omliggende omgewing bly sy grootste prioriteit en alle stelsels, geboue, prosedures en vaardigheidsvlakke word voortdurend nagegaan, nie net deur die maatskappy nie, maar ook in oorleg met die departement van indiensneming en arbeid.
'n Brand het Sondagaand laat in 'n magasyn by die aanleg naby Somerset-Wes uitgebreek. Niemand is in die jongste voorval beseer nie, maar dit het pynlike herinneringe opgeroep vir die familie van agt werkers wat in 2018 in 'n ontploffing by dieselfde aanleg dood is.
Die ondersoek na dié voorval is boonop steeds nie afgehandel nie.
Jan-Patrick Helmsen, uitvoerende hoof van RDM, het Dinsdag gesê die maatskappy is deeglik bewus van die pynlike herinneringe wat Sondag se gebeure vir die families van die September 2018-tragedie oproep. "Ons het gratis beradingsdienste beskikbaar gestel vir daardie gesinne en enige RDM-personeel wat dit benodig."
Helmsen sê die polisie was Maandag op die toneel by die aanleg, terwyl die departement van indiensneming en arbeid vandag die perseel besoek het. Die N86-magasyngebou bly gesluit terwyl die owerhede hul ondersoek voortsit. RDM sal daarna toegang tot die gebied kry as deel van sy eie ondersoek.
"Hoewel ons nie weet wat die oorsaak was van wat Sondag gebeur het nie, het ons in ooreenstemming met ons voorvalprotokolle proaktief 'n hersiening van alle veiligheidsprosesse van stapel gestuur.
"Waarvan ons wel seker is, is dat ons voortgaan om aan die strengste Suid-Afrikaanse veiligheidsmaatreëls en internasionale standaarde te voldoen, gegrond op dié in Europa en die VSA."
Helmsen sê in sommige gevalle oortref RDM selfs die veiligheidstandaarde en rekords van die meeste lande in die Asiese streek. Vir 'n maatskappy van sy grootte en kompleksheid vaar RDM die afgelope paar jaar selfs beter as die internasionale norm.
Benewens die voorgeskrewe sertifisering wat die maatskappy het, het RDM ook verskeie onafhanklike ISO-sertifiserings en voldoen hy ook aan die streng veiligheidstandaarde van die Wet op Beroepsgesondheid en Veiligheid.
"Ons word gereeld geoudit en getoets deur derde partye, waaronder die departement van arbeid en die departement van omgewingsake," sê Helmsen.
En hoe maak julle voorsiening vir SABOTASIE?
Brandstigting hier branstigting oralwaar. Afrika se manier om uiterste armoede vir ALMAL te bewekstellig. Dis hoe dit werk in Afrika !!
Sekere mense kan niks opbou nie….maar…hulle het die gawe om alles af te breek en te verwoes.Hopelik was hierdie nie so ñ geval nie.